仁寿镜赋
史翙 (Tang)
主上恢大宝。阐鸿休。仁风扬而元德布。寿星辉而皇化流。故得仙灵启瑞。石镜涵秋。无往不形。鉴乃侔于止水。有鼎而应。道可以喻虚舟。懿夫化自天钧。质非镕造。亭午光射。灵朝曙早。来洞穴之九仙。对商山之四皓。炳昆岫之龙烛。倒风坛之竹扫。光能照乘。不遗罔象之珠。迹在幽岩。为启崆峒之道。动如秋水之澄。皎如寒雪之凝。驻清夜之圆月。挂长河之片冰。其形不由于拂拭。其势岂假于钩绳。君则无心。惟德之斯感。山非自尔。喜神之有凭。左猿吟。右虎啸。万籁相䀨。偫容必召。虽复晋有金饰之美。魏有银华之妙。何如庸魅而野鹿羞窥。爱舞而山鸡自照。昔之写形仁寿。见胆咸阳。倚玳瑁而称丽。挂珊瑚而益光。名传岁月。事著缣缃。咸播美于千古。孰归功于我皇。镜为之鉴。与明德之合符。石类于金。惟圣躬之初应。可以示后世之千叶。可以轨前王之万乘。记事之简。以光良史之书。颂美之词。更动诗人之兴。法天法地之谓仁。不骞不崩之谓寿。惟仁也故能昭泰。惟寿也故能长久。万人咸识。鄙石室之仙经。六体自然。轻汉园之卧柳。我大君犹抑而不纳。谦而不有。小人无益于补天。庶斯文之不朽。